РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06-2/247-19

30. септембар 2019. године

Б е о г р а д

ЗАПИСНИК

СА 70. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 30. СЕПТЕМБРА 2019. ГОДИНЕ

Седница је почела у 12,30 часова.

Седници је председавао др Александар Мартиновић, председник Одбора.

Седници су присуствовали чланови Одбора: Александар Марковић, Верољуб Матић, др Драгана Баришић, Бранимир Јовановић, Момо Чолаковић и Петар Петровић.

Седници су присуствовали и заменици чланова Одбора: Вера Јовановић, заменик др Дарка Лакетића, Горан Николић, заменик Душице Стојковић, Јелена Мијатовић, заменик Марка Зељуга, Стефана Миладиновић, заменик Ђорђа Милићевића (приступила седници у току разматрања прве тачке Дневног реда) и Милорад Мирчић, заменик проф. др Војислава Шешеља (приступио седници у току разматрања прве тачке Дневног реда).

Седници нису присуствовали чланови Одбора: др Дарко Лакетић, Душица Стојковић, Марко Зељуг, Ђорђе Милићевић, проф. др Војислав Шешељ, Немања Шаровић, Татјана Мацура, Горан Ћирић, Ненад Константиновић и Ненад Чанак.

На предлог председника, Одбор је већином гласова утврдио следећи

Д н е в н и р е д:

- усвајање записника са 68. и 69. седнице Одбора -

1. Разматрање оставке коју је на функцију народног посланика поднео Мирослав Лазански (01 Број:118-2451/19 од 25. септембра 2019. године);
2. Разматрање захтева Срђана Смиљанића, генералног секретара Народне скупштине за давање позитивног мишљења за обављање друге јавне функције (21 Број: 02-2460/19 од 27. септембра 2019. године).

Пре преласка на рад по утврђеном дневном реду, Одбор је једногласно, без примедаба, усвојио записнике са 68. и 69. седнице Одбора.

**Прва тачка дневног реда**: Разматрање оставке коју је на функцију народног посланика поднео Мирослав Лазански.

Председник Одбора је обавестио чланове и заменике чланова Одбора да је Мирослав Лазански поднео оставку на функцију народног посланика, те да су испуњени услови да Одбор поднесе Народној скупштини извештај о наступању случаја из члана 88. став 1. тачка 2. Закона о избору народних посланика.

Дискусије није било.

Одбор је, на предлог председника, једногласно усвојио и Народној скупштини поднео следећи

И З В Е Ш Т А Ј

Одбор је утврдио да је подношењем оставке народног посланика Мирослава Лазанског, изабраног са Изборне листе АЛЕКСАНДАР ВУЧИЋ - СРБИЈА ПОБЕЂУЈЕ, наступио случај из члана 88. став 1. тачка 2. Закона о избору народних посланика, у коме се подношење оставке наводи као један од разлога за престанак мандата народном посланику пре истека времена на које је изабран, те предлаже да Народна скупштина, у смислу члана 88. ст. 3. и 4. истог закона, констатује престанак мандата именованом народном посланику.

На тај начин омогућава се избор новог народног посланика, путем додељивања мандата другом кандидату са наведене изборне листе, у складу са чланом 92. Закона о избору народних посланика.

За известиоца Одбора на седници Народне скупштине одређен је др Александар Мартиновић, председник Одбора.

**Друга тачка дневног реда**: Разматрање захтева Срђана Смиљанића, генералног секретара Народне скупштине за давање позитивног мишљења за обављање друге јавне функције.

Председник Одбора је обавестио чланове и заменике чланова Одбора да је Срђан Смиљанић поднео захтев за давање мишљења да уз вршење функције генералног секретара Народне скупштине обавља и функцију члана Управног одбора MTS Banke.

Дискусије није било.

На предлог председника, Одбор је једногласно дао позитивно мишљење Срђану Смиљанићу да уз вршење функције генералног секретара Народне скупштине обавља и функцију члана Управног одбора MTS Banke.

Седница је завршена у 12,35 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић др Александар Мартиновић